text: Et års fængsel for fremstilling af ulovligt fyrværkeri
  14 marts 2016 kl. 20.01
  En mand fra Rødding er blevet idømt et års fængsel for fremstilling og besiddelse af store mængder ulovligt fyrværkeri.
  I december blev et stort fyrværkerilager i Rødding afsløret. Politi fandt 37.000 kanonslag og knap 1.000 krysantemumbomber i forskellige størrelser samt fem ton fyrværkeri som batterier og raketter efter et anonymt tip fra en borger.
  En mand blev efterfølgende varetægtsfængslet, og han er mandag blevet idømt et års fængsel ved Retten i Esbjerg. Her har han også tidligere fået en dom for netop ulovligt fyrværkeri, og resultatet var også dengang fængsel i et år.
  Anklageren oplyser, at den dømte mand nu overvejer, om han vil anke dommen.
  Esbjerg: en 41-årig mand fra Rødding fik d.d. 1 års fængsel for fremstilling og besiddelse af store mængder ulovligt fyrværkeri #anklager
  
  